Urmareste Modifică dimensiunea fontului: Play

Bucureşti, 10 sep /Agerpres/ - Preşedintele Uniunii Salvaţi România (USR), Nicuşor Dan, spune că formaţiunea sa va sprijini o guvernare tehnocrată, considerând că guvernele politice au eşuat şi în jurul lor "au înflorit corupţia şi clientelismul".



"PNL crede că vremea tehnocraţilor a trecut, USR afirmă că abia începe. Guvernele politice au eşuat în transparentizarea actului administrativ, au politizat până la sufocare administraţia publică, în jurul lor au înflorit corupţia şi clientelismul.

Guvernul Cioloş nu e perfect, dar a început cu adevărat reforma administraţiei, a dat sens consultării publice, a adus profesionişti în fruntea şi în interiorul ministerelor. Am afirmat că mulţi dintre miniştrii cabinetului Cioloş, însuşi premierul, se potrivesc profilului de membru USR. Dacă vechile partide nu-i vor, mulţi cetăţeni îşi doresc în continuare o guvernare tehnocrată pe care USR o va sprijini", a scris Nicuşor Dan sâmbătă pe Facebook.



Nicuşor Dan face referire la o declaraţie a copreşedintelui PNL Vasile Blaga, în care acesta susţine că guvernul tehnocrat a fost o necesitate, dar că îşi arată limitele şi este nevoie de un guvern politic.



''Guvernul tehnocrat a fost o necesitate. Nu puteam noi, PNL, să fim la Putere trecând peste cadavre (...). Şi noi, şi PSD am susţinut acest guvern. Evident că, din primul moment, în stil propriu, PSD s-a dezis de el. Dar, pe de altă parte, şi guvernul tehnocrat îşi arată limitele. De aceea este nevoie de un guvern politic'', le-a spus Blaga, vineri, participanţilor la Şcoala politică a Tineretului Naţional Liberal de la Eforie Nord. AGERPRES/(AS - editor: Florin Marin)